《答束孝先》
宋代·王令

纯金出镕炉，烜赫掩炽火。锦成洗春江，众目炫莫奈。

鱼盐物诚微，误用幸不涴。君家兄弟贤，我见始惊夥。

文章露光芒，藏蕴包丛脞。关门当自足，何暇更待我。

固知仁人心，姑欲恤穷饿。苟论才不才，自合弃如唾。

忆昨西来初，戚惕侍客坐。交持驾说口，张阖不可锁。

间发辨经义，铁舌莫摩挫。高文忽下投，白日骇天堕。

眩怖欲前掩，布帛不可裹。初视固宜惊，独获亦堪贺。

又如遇贵人，绣锦饰婀娜。回眸忽自鉴，恶面复窭裸。

屈降心巳甘，叹愤志亦颇。雄高岂复争，爱恤亦加荷。

大诗又来及，推与太浮过。自无贤可称，以是恶甚播。

譬如享尪人，豆食止则可。苟强担石负，蹉跌适足祸。

何以论报心，结草效鬼颗。

作者简介：王令（1032～1059）北宋诗人。初字钟美，后改字逢原。原籍元城（今河北大名）。 5岁丧父母，随其叔祖王乙居广陵（今江苏扬州）。长大后在天长、高邮等地以教学为生，有治国安民之志。王安石对其文章和为人皆甚推重。有《广陵先生文章》、《十七史蒙求》。